《上元夜六首（一作夜游诗）》
唐代·崔液

玉漏银壶且莫催，铁关金锁彻明开。

谁家见月能闲坐，何处闻灯不看来。

神灯佛火百轮张，刻像图形七宝装。

影里如闻金口说，空中似散玉毫光。

今年春色胜常年，此夜风光最可怜。

鳷鹊楼前新月满，凤凰台上宝灯燃。

金勒银鞍控紫骝，玉轮珠幰驾青牛。

骖驔始散东城曲，倏忽还来南陌头。

公子王孙意气骄，不论相识也相邀。

最怜长袖风前弱，更赏新弦暗里调。

星移汉转月将微，露洒烟飘灯渐稀。

犹惜路傍歌舞处，踌蹰相顾不能归。

作者简介：崔液（？-714年），字润甫，定州安喜（今河北定州）人，尤其擅长五言诗。官至殿中侍御史。因崔湜获罪应当流放，逃亡到郢州，作《幽征赋》抒发情怀，用词十分典雅华丽。遇到大赦返回，去世。友人裴耀卿编纂其遗文为文集十卷。